b'\n_START_ARTICLE_\nLasse Thoresen\n_START_SECTION_\nLiv og virke\n_START_PARAGRAPH_\nThoresens verker har oppn\xc3\xa5dd anerkjennelse i inn- og utland. Klavertrioen Hjertets Fugl ble urfremf\xc3\xb8rt p\xc3\xa5 Festspillene i Bergen i 1982 av Oslo Trio, og har senere fulgt en rekke fremragende trioer p\xc3\xa5 turne til europeiske og kanadiske konsertsaler. Urfremf\xc3\xb8ringen av Symphonic concerto for Violin and Orchestra (1984) ble direkte overf\xc3\xb8rt p\xc3\xa5 radio til en rekke europeiske land, og har senere v\xc3\xa6rt fremf\xc3\xb8rt flere ganger i Norge, Sverige og Tyskland. I 1985 ble Les trois r\xc3\xa9g\xc3\xa9n\xc3\xa9rations bestilt og urfremf\xc3\xb8rt av Radio France i Paris. Thoresen var festivalkomponist under Festspillene i Bergen i 1986. Emergence (1997) ble bestilt og urfremf\xc3\xb8rt av Oslo Filharmoniske Orkester og dets dirigent Mariss Jansons til en konsertturn\xc3\xa9 til europeiske hovedsteder, inkludert Musikverein in Wien. I 1998 ble Fire and Light. Cantata and Transformation bestilt og urfremf\xc3\xb8rt av samtidsmusikkfestivalen Warsaw Autumn. I april 2000 ble det timelange verket Som b\xc3\xb8lger p\xc3\xa5 et hav for 230 ut\xc3\xb8vere fremf\xc3\xb8rt i Oslo Konserthus som en markering av tusen\xc3\xa5rsskiftet. Oratoriet Terraces of Light ble fremf\xc3\xb8rt i Haifa i mai 2001 ved innvielsen av the Bah\xc3\xa1\xe2\x80\x99\xc3\xad Terraces. I 2003 var han gjestekomponist under Kiev Musik Fest. I mai 2003 ble trippelkonserten Transfigurations was fremf\xc3\xb8rt av Isaac Schuldman, Einar Steen-N\xc3\xb8kleberg, \xc3\x98ystein Birkeland og St. Petersburg Symphonic Academy som en hilsen fra Norge i anledning byens 300-\xc3\xa5rsjubileum._NEWLINE_I tre \xc3\xa5r (2004-2006) var Thoresen composer-in-residence under Festival Pr\xc3\xa9sences, Radio Frances st\xc3\xb8rste musikkfestival. Ensemblet BIT20 har brukt hans L\xc3\xb8p, lokk og linjar p\xc3\xa5 flere turn\xc3\xa9er, og vokalensemblet Nordic Voices har regelmessig fremf\xc3\xb8rt hans verker p\xc3\xa5 turn\xc3\xa9._NEWLINE_Lasse Thoresen har mottatt flere utmerkelser: Norsk Komponistforenings pris \xc3\x85rets Verk for klaververket Stadier i den indre dialog (1981), AbUno (1992), Carmel Eulogies (1993); Kritikerprisen for Qudrat, for synthesizer og slagverk, Lindemanprisen for hele sitt kompositoriske virke (1987). I 1987 oppn\xc3\xa5dde Illuminations for Violoncello and Orchestra hederlig omtale under Prix Italia. Han fikk Spellemannprisen 1998 for CD-en The Sonic Mind, med en fiolin\xe2\x80\x93 og en cellokonsert fremf\xc3\xb8rt av Oslo-Filharmonien. I 2001, mottok han Prix Jacques DURAND fra Institut de France, Academie des Beaux Arts for sin musikk. I 2002 fikk han Foundation Samii-Housseinpour Price (Belgium). I 2003 ble han tildelt Edvardprisen for sitt 60 minutters suite for kveder og sinfonietta L\xc3\xb8p, lokk og linjar. I 2010 ble han tildelt Nordisk r\xc3\xa5ds musikkpris for sitt Opus 42, fire stykker skrevet for Nordic Voices som en del av Konkressensprosjektet, et estetisk forskningsprosjekt Thoresen begynte i 2004 for \xc3\xa5 berike tradisjonelle sangteknikker med bruk av utvalgte elementer fra etnisk sang._NEWLINE_Under p\xc3\xa5virkning av norsk folkemusikk, fransk spektralmusikk og Harry Partchs tonale system Just Intonation, i tillegg til etnomusikalske studier fra eget land og Asia, har Lasse Thoresen siden 1985 benyttet mikrotonale prinsipper i flere av sine verker. Hans tiln\xc3\xa6rming til instrumentasjon inkluderer trekk fra konkret musikk. Stilistisk har hans produksjon stor variasjon._NEWLINE_Thoresens pionerarbeid innen musikalsk analyse, som kombinerer en tiln\xc3\xa6rming til fenomenologisk med en strukturell tiln\xc3\xa6rming til analysemetoder inspirert av Pierre Schaeffer, har oppn\xc3\xa5dd internasjonal oppmerksomhet. Han har publisert vitenskapelige arbeider i tidsskrifter som Organised Sound og Journal of Music and Meaning. Han har undervist om sin musikk og sin metode for musikalsk analyse ved universiteter og konferanser i Oslo, Bergen, Troms\xc3\xb8, Trondheim, Stockholm, Malm\xc3\xb6, G\xc3\xb6teborg, Helsinki, Jyv\xc3\xa4skyl\xc3\xa4, London, York, Baghdad, Amsterdam, Utrecht, Gent, Hamburg, Moskva, Paris, Landegg (Sveits), Kiev, Montreal, Beijing, Norrk\xc3\xb6ping, Riga og Tallinn.'